钦定古今图书集成/明伦汇编/官常典/第539卷 > 石彪
## 钦定古今图书集成/明伦汇编/官常典/第539卷 > 石彪

按《明外史石亨传》：“亨从子彪，骁勇善战，初以舍人从
军。正统末，积功至指挥同知。也先逼京师，既退，追袭
馀寇于保定，颇有斩获，进署都指挥佥事。景泰改元，
诏予实授，充游击将军，守备威远。敌围土城，彪用炮
击死百馀人，遁去。塞上日用兵，彪勇略冠流辈，每战
必捷，以故一岁中数迁至都督佥事。然彪武人，不知”
法度。恃亨势，多纵家人占民产。又招纳流亡五十馀
户，擅越关置庄垦田。连为给事中李侃、御史张奎所
劾，请并罪亨。帝宥二人罪，但令还民产，遣流亡户复
业而已。三年冬充右参将，协守大同。彪素骄横，为巡
抚年富所抑，憾之。英宗复辟，召彪还。亨方得志。彪遂
诬奏富罪，致之狱。时议益恶之。未几，进都督同知，再
以游击将军赴大同备敌，与参将张鹏等哨磨儿山。
敌千馀骑来袭，彪率壮士冲击，斩把秃王，搴其旗，俘
斩百二十人。追至三山墩，又斩七十二人。封定远伯，
游击如故。天顺二年命偕高阳伯李文赴延绥御敌。
以疾召还，寻充总兵官。明年，敌二万馀骑入掠安边
营。彪与彰武伯杨信“等御之，连战皆捷，斩鬼刀赤，追
出塞，转战六十馀里，复大败之，生擒四十馀人，斩首
五百馀级，获马驼牛羊二万馀，为西北战功第一。捷
闻，进侯。彪本以战功起家，不藉父兄荫，然一门二公
侯，势盛而骄，多行不义。后谋镇守大同，与亨表里握
兵柄，为帝所疑，遂及于祸，天下皆快其死，而惜朝廷
失一”骁将云。后天顺元年进士，助亨筹画。都督杜清
出亨门下，后造妖言，有“土木掌兵权”语，盖言杜也。事
觉，后伏诛，清流金齿。